b'\n_START_ARTICLE_\nVice\n_START_PARAGRAPH_\nV\xc3\xadce pomenijo za vernike Rimskokatoli\xc5\xa1ke Cerkve stopnjo priprave du\xc5\xa1e na vstop v nebesa. Glavni namen vic je o\xc4\x8di\xc5\xa1\xc4\x8denje grehov, zato se vice v \xc5\xa1tevilnih jezikih tudi tako imenujejo, na primer hrva\xc5\xa1ko: \xc4\x8distili\xc5\xa1te, latinsko: purgatorium (o\xc4\x8di\xc5\xa1\xc4\x8devalnica)._NEWLINE_Po nauku Rimskokatoli\xc5\xa1ke Cerkve vsak greh zahteva kazen. Tisti ljudje, ki se s svojimi grehi res popolnoma odvrnejo od Boga, pridejo po smrti v pekel; tisti, ki se svojih grehov kesajo, pa imajo mo\xc5\xbenost priti v nebesa - a ne takoj. Najprej se morajo odkupiti za svoje grehe. Rimskokatoli\xc5\xa1ka cerkev u\xc4\x8di, da lahko du\xc5\xa1am v vicah skraj\xc5\xa1amo njihovo \xc4\x8dasno kazen, \xc4\x8de zanje molimo. Gre\xc5\xa1niki si lahko \xc5\xa1e za \xc4\x8dasa \xc5\xbeivljenja skraj\xc5\xa1ajo bodo\xc4\x8do \xc4\x8dasno kazen z odpustki, ki jih Cerkev (pape\xc5\xbe) podeljuje tistim, ki opravijo dolo\xc4\x8deno dejanje pobo\xc5\xbenosti in molitve._NEWLINE_Rimskokatoli\xc5\xa1ka cerkev u\xc4\x8di tudi, da se lahko vicam izognejo (in pridejo naravnost v nebesa) samo tisti ljudje, ki so se \xc5\xbee pred smrtjo dovolj odkupili za svoje grehe (tj. so malo gre\xc5\xa1ili in veliko molili). Taki ljudje so svetniki._NEWLINE_Rimskokatoli\xc5\xa1ka cerkev nadalje u\xc4\x8di, da bodo vice po koncu \xc4\x8dasov (po sodnem dnevu) ukinjene. Takrat bodo ljudje dokon\xc4\x8dno presojeni in razdeljeni na dobre (zveli\xc4\x8dane) in slabe (pogubljene)._NEWLINE_Pravoslavni kristjani in protestanti ne verujejo v vice.'